**Πρόσκληση εκδήλωσης ενδιαφέροντος**

**Σεμινάριο εξεύρεσης εταίρων στο πλαίσιο του Ευρωπαϊκού Προγράμματος Erasmus+ (Κοπεγχάγη, Δανία 25-27/11/2015) με θέμα: “Η πρόκληση για την διδασκαλία της επιχειρηματικότητας στην Εκπαίδευση και Κατάρτιση”**

Στο πλαίσιο αυτής της πρόσκλησης για εκδήλωση ενδιαφέροντος ανακοινώνεται το ακόλουθο σεμινάριο εξεύρεσης εταίρων:

**Τίτλος:** “Η πρόκληση για την διδασκαλία της επιχειρηματικότητας στην εκπαίδευση και Κατάρτιση ” (“The Challenge of Teaching Entrepreneurship in Education and Training”)

Το Ίδρυμα Κρατικών Υποτροφιών, στο πλαίσιο των αρμοδιοτήτων του ως Εθνική Μονάδα για το πρόγραμμα Erasmus+, ανακοινώνει τη δυνατότητα υποβολής αίτησης για συμμετέχοντες σε σεμινάριο εξεύρεσης εταίρων που διοργανώνει η Εθνική Μονάδα Erasmus+ της Δανίας σε συνεργασία με τις Εθνικές Μονάδες της Νορβηγίας, της Σουηδίας, της Φινλανδίας, και της Ισλανδίας στην Κοπεγχάγη στις 25- 27 Νοεμβρίου 2015 στο πλαίσιο των Διεθνικών Συναντήσεων Συνεργασίας του Προγράμματος Erasmus+ (Erasmus+ Transnational Cooperation Activities/TCAs) . Η συμμετοχή στο σεμινάριο εξεύρεσης εταίρων με θέμα την διδασκαλία της επιχειρηματικότητας στην εκπαίδευση και Κατάρτιση στοχεύει στην ανταλλαγή ιδεών, πρακτικών και εκπαιδευτικών πολιτικών μεταξύ Ευρωπαϊκών φορέων που δραστηριοποιούνται στον τομέα της επιχειρηματικότητας και στην ενίσχυση της δικτύωσης και της ανάπτυξης μελλοντικών συνεργασιών στο πλαίσιο των Στρατηγικών Συμπράξεων του Προγράμματος Erasmus+.

Οι Διεθνικές Συναντήσεις Συνεργασίας διοργανώνονται από τις Εθνικές Μονάδες των χωρών που συμμετέχουν στο Πρόγραμμα Erasmus+ και στόχος τους είναι η βελτίωση της ποιότητας στη συνολική εφαρμογή του προγράμματος συμβάλλοντας με αυτό τον τρόπο στην αύξηση του αντίκτυπου του προγράμματος σε συστημικό επίπεδο. Παρέχουν ένα βήμα για διάλογο πάνω σε θέματα ευρωπαϊκών και εθνικών προτεραιοτήτων που αποτελούν κοινό τόπο ενδιαφέροντος, συνεισφέροντας στην ανταλλαγή ιδεών και πρακτικών και στην προώθηση της ποιότητας της εκπαίδευσης και των συστημάτων κατάρτισης των συμμετεχουσών χωρών.

 Οι κύριοι στόχοι του σεμιναρίου είναι :

* Να υπάρξει ανταλλαγή ιδεών και εμπειριών σχετικές με τη διδασκαλία της επιχειρηματικότητας σε ένα διαπολιτισμικό περιβάλλον
* Να καταστεί γνωστό το πλούσιο δυναμικό της διατομεακής συνεργασίας στον τομέα της εκπαίδευσης και της κατάρτισης
* Να αναπτυχθούν συγκεκριμένες ιδέες και προτάσεις έργων, οι οποίες θα αποτυπωθούν στις αιτήσεις για χρηματοδότηση από το πρόγραμμα Erasmus+: Βασική δράση 2 (Στρατηγικές Συμπράξεις) που θα υποβληθούν την άνοιξη του 2016 .

Το σεμινάριο απευθύνεται σε συμμετέχοντες που θα επωφεληθούν και θα συμβάλουν σε μια διατομεακή συνεργασία όσον αφορά στις επιχειρηματικές δεξιότητες , όπως εκπαιδευτικοί , καθηγητές, εκπαιδευτές ενηλίκων, επαγγελματίες της κατάρτισης και άλλα άτομα που εργάζονται με την επιχειρηματικότητα, συμπεριλαμβανομένων των φορέων από τον κόσμο της εργασίας . Ενδεικτικά, οι συμμετέχοντες στο σεμινάριο θα μπορούσαν να ενδιαφέρονται για την ανάπτυξη διδακτικού υλικού , για την εφαρμογή νέων προγραμμάτων κατάρτισης και για την δημιουργία συμπράξεων για την ενίσχυση των επιχειρηματικών δεξιοτήτων και για την βελτίωση της ποιότητας της επιχειρηματικότητας στην εκπαίδευση και την κατάρτιση . Μπορεί να έχουν ήδη συγκεκριμένες ιδέες για νέα σχέδια , αλλά θα μπορούσαν επίσης να είναι άτομα ανοικτά σε νέες ιδέες και μεθόδους .

Ενδεικτικοί φορείς, μέλη των οποίων μπορούν να υποβάλλουν αίτηση στο σεμινάριο:

* Επαγγελματικοί φορείς και ενώσεις
* Συνδικαλιστικές Οργανώσεις
* Εμπορικά, βιομηχανικά, βιοτεχνικά επιμελητήρια
* Πάροχοι ΕΕΚ
* ΙΕΚ, ΕΠΑΣ Μαθητείας
* Φορείς απασχόλησης εργατικού δυναμικού
* Σχολεία
* ΜΚΟ

**Ημερομηνία και τόπος διεξαγωγής:** 25 - 27 Νοεμβρίου 2015, Κοπεγχάγη, Δανία

**Αριθμός διαθέσιμων θέσεων:** 2

**Εκτιμώμενο κόστος ταξιδίου:** Έως 600 ευρώ

**Κόστος εγγραφής** (συμπεριλαμβάνεται και η διαμονή): 750 ευρώ

**Τομείς ενδιαφέροντος:** Σχολική Εκπαίδευση, Επαγγελματική Εκπαίδευση και Κατάρτιση, Εκπαίδευση Ενηλίκων

**Περισσότερες πληροφορίες** για το εν λόγω Σεμινάριο Εξεύρεσης Εταίρων μπορείτε να βρείτε [εδώ](http://tca-dk.wix.com/contactseminar-cph).

Το ΙΚΥ – Εθνική Μονάδα Erasmus+ θα αναλάβει να καλύψει τα έξοδα ταξιδίου δύο (2) συμμετεχόντων σε ποσοστό 95%, ενώ σε ποσοστό 5% οι δαπάνες ταξιδίου θα καλυφθούν από ιδίους πόρους των συμμετεχόντων. Οι δαπάνες διαβίωσης (εγγραφή και διαμονή) θα καλυφθούν από το ΙΚΥ σε ποσοστό 100%.

Οι ενδιαφερόμενοι παρακαλούνται να υποβάλλουν την αίτηση τους μέχρι 30 Αυγούστου 2015 συμπεριλαμβάνοντας και ένα πεδίο όπου θα αιτιολογούν την απόφαση τους να δηλώσουν συμμετοχή (200 λέξεις κατ’ ανώτατο).

Για περισσότερες πληροφορίες οι ενδιαφερόμενοι μπορούν να απευθύνονται στο τηλέφωνο 210-3726397 ή στο ηλεκτρονικό ταχυδρομείο dmaragos@iky.gr